માટે ત્રીજા દિવસે લેક ડિસ્ટ્રીક્ટ પછી ઇંગ્લેન્ડ તરફ પાછા ફર્યા. સ્કૉટલૅન્ડનું સૌથી દક્ષિણે આવેલું ગામ Gretna Green વટાવી અમે ઇંગ્લેન્ડમાં પ્રવેશ્યા ત્યારે પિયુષભાઈએ એક રસપ્રદ વાત જણાવી. ઇ.સ. ૧૭૫૩માં Lord Hardwicke’s Marriage Act નામનો કાયદો આવ્યો જે મુજબ યુવાન કે યુવતીની ઉંમર ૨૧ વર્ષથી ઓછૉ હોય, તો માતા-પિતાની મંજૂરી વિના લગ્ન થઈ શકે નહી. સ્કૉટલૅન્ડમાં એ સમયે ૧૪ વર્ષનો છોકરો અને ૧૨ વર્ષની છોકરી કાયદેસર લગ્ન કરી શકતાં. માટે ઇંગ્લેન્ડથી કેટલાય યુગલો ભાગી જઈને સ્કૉટલૅન્ડના (ઇંગ્લેન્ડ તરફથી આવતા) પહેલા જ ગામ Gretna Green માં લગ્ન કરી લેતાં. આ ઉપરાંત સ્કૉટલૅન્ડના કાયદા મુજબ ઇરેગ્યુલર મેરેજિસ પણ માન્ય હતાં. મતલબ કે બે વ્યક્તિની સાક્ષીમાં કોઈ પણ વ્યક્તિ (પાદરી કે પૂજારી ન હોય તો પણ) લગ્નની વિધી કરાવી શકતી. એટલે એ સમયે એક લુહાર ત્યાં લગ્ન કરાવવા માટે બહુ જ પ્રખ્યાત થયો હતો અને માટે જ ત્યાંના લુહારને Anvil Priests (એરણ વાળા પાદરી) તરીકે ઓળખવામાં આવે છે. (૧૯૨૯થી સ્કૉટલૅન્ડમાં લગ્નોત્સુક યુવક-યુવતીની ઉંમર ઓછામાં ઓછી ૧૬ વર્ષની હોવી જરૂરી છે, જ્યારે ઇંગ્લેન્ડમાં હજી ૧૬ વર્ષે લગ્ન કરવા માટે માતા-પિતાની મંજૂરી હોવી જરૂરી છે અને માતા-પિતાની મંજૂરી વિના ૧૮ વર્ષની ઉંમર હોવી જરૂરી છે માટે આજે પણ એવું બને છે ખરૂ.) બસ ત્યારથી Gretna Green આખી દુનિયામાં લગ્ન કરવા માટે લોકપ્રિય સ્થળ છે અને અત્યારે આ ગામમાં વર્ષે લગભગ ૫૦૦૦ જેટલા લગ્ન થાય છે. માટે એવું જરાય માનવું નહી કે પ્રેમ-લગ્નનો વિરોધ માત્ર ભારતમાં જ થાય છે. ઑર અપને વહા ભી ધીરે-ધીરે હવાકા રુખ બદલ રહા હૈ.